b'\n_START_ARTICLE_\nPopa\n_START_SECTION_\nIme\n_START_PARAGRAPH_\nIme Popa izvira iz palijske/sanskrtske besede puppa in pomeni cvet.\n_START_SECTION_\nGeologija\n_START_PARAGRAPH_\nVulkan sestavljajo bazalt in bazaltni andezitni lavini tokovi skupaj s piroklasti\xc4\x8dnim nanosom in \xc5\xbelindro oziroma lavo, ki izvira iz stromboliti\xc4\x8dnih izbruhov, ki so povzro\xc4\x8dili nadaljnjo rast vulkana. Vulkan ima na severozahodni strani 1,6 km \xc5\xa1iroko in 0,85 km globoko kaldero. Morda je nastala zaradi izpada vulkanskega pobo\xc4\x8dja.  Na severu preboja kaldere je mogo\xc4\x8de najti 3 km\xc2\xb3 nanosa plazu. Zajema povr\xc5\xa1ino 27 km\xc2\xb2.\n_START_SECTION_\nLastnosti\n_START_PARAGRAPH_\nJugozahodno od gore Popa je Taung Kalat (podno\xc5\xbeje hriba), navpi\xc4\x8den vulkanski \xc4\x8dep, ki se dviga 737 metrov nad morsko gladino. Budisti\xc4\x8dni samostan je na vrhu Taung Kalata. Neko\xc4\x8d je budisti\xc4\x8dni pu\xc5\xa1\xc4\x8davnik U Kandi zgradil 777 stopnic do vrha Taung Kalata. V\xc4\x8dasih ga imenujejo kar gora Popa. Gora Popa je ime dejanskega vulkana, ki je povzro\xc4\x8dil nastanek vulkanskega \xc4\x8depa. Da bi se izognili zmedi, vulkan (s kraterjem, odprtim na eni strani) imenujejo Taung Mad\xc5\xbei (mati hrib). Vulkanski krater meri v premeru 1,6 km. _NEWLINE_Z vrha Taung Kalata je lep panoramski pogled. Vidi se starodavno mesto Bagan; za njim je na severu masivni samotni sto\xc5\xbe\xc4\x8dasti vrh Taung Mad\xc5\xbei, ki se dviguje podobno kot gora Fuji na Japonskem. Tudi tam je velika kaldera, 610 metrov \xc5\xa1iroka in 914 metrov globoka, tako da iz razli\xc4\x8dnih smeri ka\xc5\xbee razli\xc4\x8dne oblike z ve\xc4\x8d kot enim vrhom. Okolica je su\xc5\xa1na, vendar ima to obmo\xc4\x8dje ve\xc4\x8d kot 200 izvirov in potokov. Podobno je oazi v pu\xc5\xa1\xc4\x8davi in je v suhem osrednjem obmo\xc4\x8dju Mjanmarja. Za okoli\xc5\xa1ko pokrajino je zna\xc4\x8dilno bodi\xc4\x8dasto grmovje in zakrnela drevesa v nasprotju z bujnimi gozdovi in rekami, po katerih je Mjanmar znan. Veliko dreves, cveto\xc4\x8dih rastlin in zeli\xc5\xa1\xc4\x8d raste zaradi rodovitne zemlje iz vulkanskega pepela. Opice makaki so turisti\xc4\x8dna zanimivost na Taung Kalatu.\n_START_SECTION_\nZgodovina in legende\n_START_PARAGRAPH_\nS to goro so povezane mnoge legende, vklju\xc4\x8dno z njenim dvomljivim nastankom, od velikega potresa in izbruha iz tal leta 442 pred na\xc5\xa1im \xc5\xa1tetjem. Morda so legende o natih  dedi\xc5\xa1\xc4\x8dina prej\xc5\xa1njih animisti\xc4\x8dnih religij na burmanskem pode\xc5\xbeelju, ki so bile sinkretisti\xc4\x8dne z budisti\xc4\x8dno vero v 11. stoletju. Obstajajo legende iz \xc4\x8dasov pred vladavino kralja Anavrate (1044-1077) v Baganu. Stotine \xc5\xbeivali so tu \xc5\xbertvovali kot del obredov \xc4\x8da\xc5\xa1\xc4\x8denja natov. _NEWLINE_Gora Popa velja za bivali\xc5\xa1\xc4\x8de najmo\xc4\x8dnej\xc5\xa1ih burmanskih natov in je najpomembnej\xc5\xa1e sredi\xc5\xa1\xc4\x8de njihovega \xc4\x8da\xc5\xa1\xc4\x8denja. Zato jo Burmanci imenujejo Olimp._NEWLINE_Ena legenda pripoveduje o natih brata in sestre Mahad\xc5\xbeiri (Velika gora) iz kraljestva Tagaung v zgornjem toku reke Iravadi, ki sta iskala zato\xc4\x8di\xc5\xa1\xc4\x8de pred kraljem Tinligjaungom iz Bagana (344-387). Njuna \xc5\xbeelja je bila izpolnjena in zapisana na gori Popa._NEWLINE_Druga legenda pripoveduje o Popi Medo (kraljevi materi Pope). Po legendi je ogra (mitolo\xc5\xa1ko bitje), ki je cvetje, imenovana Me Vuna, in je \xc5\xbeivela na tej gori. Zaljubila se je v Bjata, katerega kraljevska dol\xc5\xbenost je bila, da zbere ro\xc5\xbee iz Pope za kralja Anavrato iz Bagana (1044-1077). Bjata je bil usmr\xc4\x8den, ker kralj ni odobraval zveze, njuna sinova so odpeljali v pala\xc4\x8do. Me Vuna je umrla zaradi strtega srca in kot Bjata postala nat. Sinova sta bila junaki v kraljevi slu\xc5\xbebi, vendar so ju pozneje usmrtili zaradi zanemarjanja dol\xc5\xbenosti med gradnjo pagode Taungbjone v bli\xc5\xbeini Mandalaja. Tudi onadva sta postala mo\xc4\x8den nat, a sta ostala v pagodi, v kateri vsako leto v mesecu vagaung (avgusta) poteka velik festival._NEWLINE_\xc4\x8ceprav je vseh 37 natov (duhov) uradni panteon v sveti\xc5\xa1\xc4\x8du na gori Popa (zastopajo jih kipi na dnu vulkanskega grebena), imajo v resnici le \xc5\xa1tirje: brat in sestra Mahad\xc5\xbeiri, Bjata in Me Vuna svoje bivali\xc5\xa1\xc4\x8de tukaj.\n_START_SECTION_\nPriljubljena to\xc4\x8dka\n_START_PARAGRAPH_\nVeliko burmanskih romarjev vsako leto obi\xc5\xa1\xc4\x8de goro Popa, \xc5\xa1e posebej na festivalu sezone ob polni luni najon (maj/junij) in polni luni nado (november/december). Doma\xc4\x8dini z vzno\xc5\xbeja gore, \xc4\x8caukpadaunge, decembra in tudi aprila, ko je v Mjanmarju novo leto, hodijo mno\xc5\xbei\xc4\x8dno pe\xc5\xa1 do vrha in praznujejo tako imenovani tind\xc5\xbean. Pred obdobjem kralja Anavrate je bilo ob festivalih na stotine \xc5\xbeivali \xc5\xbertvovanih za nate._NEWLINE_Po burmanskem vra\xc5\xbeeverju na goro Popa ne bi smeli nositi rde\xc4\x8de, \xc4\x8drne ali zelene barve ali prina\xc5\xa1ati mesa, predvsem svinjine, saj bi to lahko \xc5\xbealilo nate, \xc4\x8deprav sta bila Bjata in njegov brat Bjatvi edina muslimana, ki sta do\xc5\xbeivela brodolom in pristala v Burmi.\n_START_SECTION_\nRazvoj\n_START_PARAGRAPH_\nObmo\xc4\x8dje je zdaj naravni rezervat in narodni park. V bli\xc5\xbeini je rezervoar \xc4\x8cetmauk Taung, ki zagotavlja dovolj vode za vrtove in sadovnjake. Pridelujejo kruhovec, banane, mango in papaje, raste tudi cveto\xc4\x8de drevje, kot je vrsta magnolije (Magnolia champaca) in gant go (Mesua ferrea Linn - vrsta kostanja). Prav tako v bli\xc5\xbeini pridobivajo pucolan, material za gradnjo jezu Jejva na reki Mjitnge, blizu Mandalaja.'